
RAPORT
asupra proiectului de Lege pentru ratificarea Convenţiei privind competenţa, legea alicabilă, recunoaşterea, executarea şi cooperarea cu privire  la răspunderea părintească şi măsurile privind protecţia copiilor, adoptată la Haga la 19 octombrie 1996
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu  proiectul de Lege pentru ratificarea Convenţiei privind competenţa, legea alicabilă, recunoaşterea, executarea şi cooperarea cu privire  la răspunderea părintească şi măsurile privind protecţia copiilor, adoptată la Haga la 19 octombrie 1996, trimis cu  nr. PL-x 621 din 26.09.2007  şi  înregistrat cu nr. 31/1020 din  27.09.2007.

Camera Deputaţilor este primă Cameră sesizată, potrivit prevederilor art.75 alin.(1) din Constituţia României, republicată, şi ale art. 92 alin.(8)  pct.1  din Regulamentul Camerei Deputaţilor, republicat. 

Consiliul Legislativ a avizat favorabil proiectul de lege, cu unele observaţii şi propuneri, conform avizului nr.1101/17.08.2007.

Acest proiect de lege are ca obiect de reglementare ratificarea  Convenţiei privind competenţa, legea aplicabilă, recunoaşterea, executarea şi cooperarea cu privire la răspunderea părintească şi măsurile privind protecţia copiilor. Propunerea de ratificare are drept scop să asigure corelarea legislaţiei interne cu reglementările europene în domeniu şi să îmbunătăţească protecţia copiilor şi a drepturilor acestora în cadrul cooperării internaţionale.
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat proiectul de lege, în şedinţa din 4 octombrie 2007.   
La dezbateri au participat, în calitate de invitaţi, din partea Ministerului Muncii, Familiei şi Egalităţii de Şanse, doamna Cassiana Dinu, inspector, iar din partea Agenţiei Naţionale pentru Protecţia Drepturilor Copilului, doamna Mariela Neagu, secretar de stat şi doamna Marcela Dumitraş, consilier juridic.
La lucrările Comisiei au fost prezenţi 14 deputaţi, din totalul de 27 membri ai Comisiei. 

În urma dezbaterilor, membrii Comisiei au hotărât, cu unanimitate de voturi, să  supună plenului Camerei Deputaţilor spre dezbatere şi adoptare proiectul de Lege pentru ratificarea Convenţiei privind competenţa, legea alicabilă, recunoaşterea, executarea şi cooperarea cu privire  la răspunderea părintească şi măsurile privind protecţia copiilor, adoptată la Haga la 19 octombrie 1996, în forma prezentată de iniţiator.
 În raport cu obiectul şi conţinutul său, proiectul de lege face parte din categoria legilor ordinare.
PREŞEDINTE,                                    SECRETAR,

  Sergiu ANDON                                   George BĂEŞU

Expert,

Silvia Olaru

